PRED a PO

Tlačová správa

Kto? Krajské múzeum v Prešove

Kde? Kaštieľ Stropkov

Kedy? 8. 2. 2018 – 27.4.2018

O kom a o čom?

- výstava kresleného humoru

Vladimír JIRÁNEK – Fedor VICO

Výber z kresieb dvoch autorov, ktorí pred rozdelením publikovali spoločne

v československom denníku  LIDOVÉ NOVINY

a ich reflexie na dianie v samostatných republikách

Vladimír Jiránek i Fedor Vico boli rešpektovanými autormi už v rámci bývalého spoločného štátu a majú veľa spoločného.

Dokonca aj to, že  ( vinou?) svojich nekompromisných názorov, ktoré premietali do svojich kresieb (mimochodom, Jiránek bol aj autorom viacerých ocenených kreslených filmov), narážali na nepochopenie vtedajšieho režimu a obaja mali s publikovaním problémy, resp. rovno zákaz publikačnej činnosti.

Lidové noviny ako československý denník vyšli z ilegality až po roku 1989 a ako jediný denník začal publikovať kreslené aktuality denne na titulnej strane pod hlavičkou novín.

Spočiatku sa tam striedali viacerí autori ale ešte pred rozdelením republiky sa tam ustálila dvojica Jiránek/Vico. Ako predpokladá Fedor Vico, pravdepodobne išlo o vytvorenie česko- slovenského tandemu, a tak oslovili k Jiránkovi práve jeho. Pravdepodobne preto, lebo vedeli o Vicových problémoch na Slovensku a v tom období ho v Čechách často publikovali a dávali mu možnosť vystavovať.

Táto dvojica v LN vydržala až do rozdelenia republiky ( 1. januára 1993)  aj s nejakým presahom. Po vzniku dvoch samostatných republík  LN po čase prestali byť “československým denníkom”a autori sa tak isto rozišli a publikovali inde. Vladimír Jiránek

sa po čase do LN vrátil a publikoval tam až do svojej smrti ( zomrel v novembri 2012 ).

Fedor Vico potom publikoval najmä v novovznikajúcom denníku SME, kde  ( tiež po dlhšej pauze ) publikuje aj v súčasnosti.

Názov PRED a PO je teda vyjadrením obsahu výstavy. Prvá časť sú kresby, ktoré autori striedavo publikovali v LN PRED rozdelením republiky ( ale i v čase rozdelenia a tesne po ňom), druhá sa skladá zo samostatných panelov kresieb Jiránka a Vica, ktorými reflektujú

na dianie PO rozdelení republiky už v samostatných republikách.

Najmä prvá časť je zostavená z kópíí jednotlivých kresieb, ktoré sú komponované tak, aby na nich bola zachytená i časť textu ( titulku, podtitulov, vrátane dátumu vydania), čo dodáva vystaveným prácam autenticitu onoho dňa, čím je i kreslený komentár postavený do aktuálnych súvislostí.

Výstava s týmto názvom už bola realizovaná  v Prahe ( už pri príležitosti 20. výročia rozdelenia republiky) , ale i v Olomouci, Moravskej Třebovej, Bratislave, Kremnici a v Krajskom múzeu v Prešove.

A ešte citát z recenzie k výstave  PRED a PO práve  z Lidových novín:

*“...Prierez ich tvorby výstižne mapuje vývoj tak českej, ako aj slovenskej spoločnosti a je úsmevnou, aj keď silnou ironickou správou o spoločnosti v danom období. Jiránkovi ani Vicovi neunikla snáď žiadna príležitosť pozrieť sa s nadhľadom svojho každodenného humoru na politické dianie. Ich údelom je neustále pozorovať a glosovať tak bežné životné situácie, ako aj reakcie verejnosti na závažné témy a posuny v myslení ľudí.”*

Vernisáž výstavy sa uskutoční 8. 2. 2018 o 16.00 hod. za účasti pána Fedora Vica.

 Informácie poskytol Fedor Vico